text: Paris le 20 Janvier 1652.
  On a nouvelles de Bourdeaux que la Cour ayant envoyé l'interdiction du Parlement audit lieu, addressée au Procureur Genl, la populace, en ayant eu le vent, se jetta sur son secretaire, qui portoit ladte interdiction à son maistre, qui estoit au Palais, le fouilla et la luy osta. Cette procedure a tellement aigry les esprits de tous les habitans, qu'au lieu qu'il y avoit divers partis dans la ville, ils s'estoient tous réunis en un, qui est celuy de mr le Prince.
  Le Cardal a fort desiré parler au sr Bitaut, mais il l'a refusé, disant qu'il ne luy seroit jamais reproché qu'il eust veu un proscript et un banny par les arrests d'un senat, dont il estoit membre.
  Depuis l'arrivée en Cour du Surintendant le Conseil d'en haut a arresté de retrancher encore un quartier des gages de tous les Officiers, et les rentes sur l'hostel de ville de Paris. Mais ce dernier sera bien difficile à executer dans la presente coniuncture d'affaires, mr le duc d'Orleans ayant mesme faict saisir tous les deniers de la recepte du Roy, et que l'on a sequestré ceux, qui sont deubs aux personnes, qui se trouvent interessées avec le Cardal.
  On a eu advis dimansche dernier, que le premier President avoit parlé hautement la premiere fois qu'il entra au conseil, disant que ce ne seroit jamais de son consentement qu'on revocquast la declaration du Roy contre Mazarin, et qu'il n'abandonneroit pas le Parlement en cette rencontre, mais depuis on a eu nouvelles, qu'il ne continuoit pas en sa vigeur, s'estant accommodé à l'air de la Cour.
  Lundy dernier ou a eu nouvelles par le trompette que S.A.R. avoit envoyé au Maral d'Hocquincourt pr repeter le sr Bitaut. Que le conseil de guerre s'estant assemblé sur ce suject, on y avoit resolu de ne le pas rendre. Il adjouste que les troupes dudit Cardal ne fesoient que 2
  lieues par jour, et qu'il avoit fait faire force flambeaux, dont il y en avoit trois charettes pleines, et beaucoup d'eschelles, et qu'il avoit couché la nuict precedente vers Montargis, ne logeant pour sa personne en aucune ville murée.
  Le lendemain S.A.R. se rendit au Parlement, où il fit rapport de ce que le sr Bitaut luy avoit mandé, surquoy arrest fust rendu par lequel il fut dit qu'il seroit escrit aux deputez qui sont en Cour, de prier le Roy de faire mettre en liberté ledt sr Bitaut. On donna aussy, que le Maral d'Hocquincourt et sa posterité seroient responsables de la personne dudt sr Bitaut en cas qu'il luy mesarrivast.
  On a nouvelles que monsr le Prince a mis son armée en quartier d'hyver dans la ville de Xaintes, Pons et autres sur la Charante; qu'elle estoit composée de 4000 chevaux et 6000 fantassins; qu'il luy estoit venu d'Espe depuis quelques jours 400/m escus; que le duc de Guise estoit attendu dans son camp de jour à autre; que l'armée du Comte d'Harcourt se debandoit fort, faute d'argent, et venoient se joindre à mr le Prince.
  Hier au matin le sr de Ruvigny, depesché de leurs Matés vers mr le duc d'Orleans, auquel il rendit des lettres du Roy et de la Reyne, pour l'informer des raisons du retour du Cardal en France. Le Roy luy mande aussy que s'il veut aller en Cour, il y tiendra le rang que sa qualité et sa naissance luy donnent. S.A.R. respondit sur le champ audit sr Ruvigny, qu'il ne pouvoit satisfaire aux ordres du Roy; qu'il n'y iroit jamais à la Cour, tant que le Cardal y seroit, et que luy, le duc de Lorraine et le Prince son cousin employeroient leurs forces, leurs biens et jusques à la derniere goutte de leur sang pour faire sortir Mazarin hors de France.
  Le Cardal ayant fait passer avant-hier la nuict la Loire à ses troppes à Gien, ou croit qu'il s'en detaschera avec
  400 chevaux pour aller en Cour, et que lesdittes trouppes iront du costé de Mouron pour l'assieger, qui est investie par le Comte de Paluau.